ভারতের শাসক দল বিজেপির সর্বভারতীয় সভাপতি অমিত শাহ বলেছেন, বাংলাদেশ থেকে অবৈধভাবে ভারতে আসা অনুপ্রবেশকারীদের একজন একজন করে চিহ্নিত করা হবে এবং এদেশ থেকে তাদের দেশে ফেরত পাঠানো হবে। মঙ্গলবার রাজস্থানের জয়পুরে দলের কর্মী-সমর্থকদের উদ্দেশে বক্তৃতায় অমিত শাহ পরিষ্কার জানিয়ে দেন, ভারতে কোনো বাংলাদেশি অনুপ্রবেশকারীকে থাকতে দেওয়া হবে না। আসামে প্রকাশিত জাতীয় নাগরিক পঞ্জির (এনআরসি) খসড়া তালিকা ইস্যুতে কংগ্রেসের তীব্র সমালোচনা করে বিজেপি সভাপতি বলেন, আপনাদের যত বিরোধিতা করার করতে পারেন, ভারতীয় জনতা পার্টির অঙ্গীকার হচ্ছে একজন বাংলাদেশি অনুপ্রবেশকারীকেও এদেশে থাকতে দেওয়া হবে না। এক একজন করে শনাক্ত করে তাদের ফেরত পাঠানো হবে। অমিত শাহ বলেন, এনআরসি কার্যকর করা থেকে বিজেপি কখনোই ফিরে আসবে না। এনআরসি ইস্যুতে কংগ্রেসের বিরুদ্ধে ভোটব্যাংক রাজনীতিরও অভিযোগ তুলেছেন বিজেপি সভাপতি। তিনি বলেন, আমরা যখন ৪০ লাখ বাংলাদেশি অনুপ্রবেশকারীর তালিকা তৈরি করলাম, কংগ্রেস তখন শোরগোল ফেলে দিল। তারা ভেঙে পড়ল। আসলে যারা নিজেদের ভোটব্যাংক নিয়ে চিন্তিত তারাই এনআরসির বিরোধিতা করছে এবং মানবাধিকার লঙ্ঘন হচ্ছে বলে অভিযোগ তুলছেন। তারা এই দেশ বা দেশের গরিব মানুষকে নিয়ে একটুও চিন্তিত নয়। এ ইস্যুতে পশ্চিমবঙ্গের মুখ্যমন্ত্রী মমতা ব্যানার্জির ভূমিকাকে কটাক্ষ করেন তিনি। অমিত বলেন, যারা ভারতে অবৈধভাবে বসবাস করছেন পশ্চিমবঙ্গের নেত্রীও তাদের ভালোর জন্য খুবই চিন্তিত অথচ দেশবাসীর জন্য তার কোনো উদ্বেগ নেই। অমিত শাহ এদিন এও জানান, বাংলাদেশ, পাকিস্তান ও আফগানিস্তানে বসবাসরত সংখ্যালঘুরা (হিন্দু, শিখ, বৌদ্ধ, জৈন, খ্রিস্টান) ভারতে এলে তাদের নাগরিকত্ব দেওয়া হবে। কারণ তারা অবৈধ অনুপ্রবেশকারী নয়, বরং শরণার্থী।